Ajay Gupta het skrywe aan Parlement gerig | Radio Rosestad 100.6FM
Ajay Gupta het skrywe aan Parlement gerig
Posted By: Gerdie Karstens 06/12/2017
Een van die Gupta-broers, Ajay, het 'n skrywe aan die Parlement gerig waarin hy die geleentheid eis om op bewerings van Eskom se voormalige maatskappysekretaris, Suzanne Daniels, te antwoord.
Daniels het reeds getuienis afgelê voor die Komitee oor Openbare Ondernemings wat ondersoek doen na Eskom.
Gupta het twee prokureursbriewe wat nie onderteken is nie, by die Parlement ingedien.
Hy bevraagteken Daniels se getuienis dat sy 'n vergadering met hom en die Adjunkminister van Openbare Ondernemings, Ben Martins, in Johannesburg gehad het.
Intussen het Martins laat blyk dat dit wat hom betref onnodig is dat hy voor die parlementêre portefeulje komitee oor Eskom verskyn.
Die komitee het onderneem om hom te dwing om voor hulle te verskyn. Martins, wat vandag sou verskyn het, het aan die komitee geskryf dat hy eers twee dae voor sy verskyning die uitnodiging ontvang het.
Hy voer aan dat hy nie hoef te verskyn nie, omdat hy `n geskrewe voorlegging ingedien het.
Hy het vroeër aan die komitee geskryf en gekla oor partydigheid en dat hy nie `n kans gegun word om sy saak te stel nadat hy deur Daniels betrek is nie.